กรมอุตุนิยมวิทยา ยืนยัน 28-30 ตุลาคมนี้ ยังไม่มีพายุใต้ฝุ่นเข้ามาในประเทศอย่างแน่นอน
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคม ฝ่ายการเมือง(ดีอีเอส) กล่าวว่า มีการเผยแพร่ข้อมูลภัยพิบัติในสื่อออนไลน์ เรื่องพายุใต้ฝุ่นโมลาเบ เตรียมเข้าไทยวันที่ 28-30 ตุลาคมนี้ โดยพื้นที่ภาคตะวันออกเฉียงเหนือจะได้รับผลกระทบทั้งหมด ศูนย์ต่อต้านข่าวปลอมจึงตรวจสอบข้อเท็จจริงจากกรมอุตุนิยมวิทยา พบว่าเป็นข้อมูลเท็จ ชี้แจงว่า พายุโมลาเบเป็นพายุที่เกิดขึ้นเมื่อปี 2563 พยากรณ์อากาศ 7 วันข้างหน้า ในช่วงวันที่ 24-27 ต.ค. 64 ประเทศไทยตอนบนมีฝนน้อยและในช่วงวันที่ 28-30 ต.ค. 64 ประเทศไทยตอนบนจะมีฝนฟ้าคะนองเกิดขึ้นในระยะแรก สำหรับลมตะวันออกและลมตะวันออกเฉียงเหนือยังคงพัดปกคลุมภาคใต้และอ่าวไทยตลอดช่วง ทำให้ภาคใต้ยังคงมีฝนตกต่อเนื่องและมีฝนตกหนักบางแห่ง ช่วงวันที่ 23 และ 28 ต.ค. 64 ขอให้ประชาชนบริเวณประเทศไทยตอนบนระวังอันตรายจากฝนฟ้าคะนองที่อาจจะเกิดขึ้น ส่วนประชาชนบริเวณพื้นที่เสี่ยงภัยในภาคใต้ ควรระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก